text: জাহিদপুর বাংলাদেশের উত্তর-পূর্বাঞ্চলের একটি গ্রাম। এটি সিলেট বিভাগের সুনামগঞ্জ জেলার ছাতক উপজেলার দক্ষিণ-পূর্ব অংশের দোলারবাজার ইউনিয়নের অন্তর্ভুক্ত।
  
  ভৌগোলিক অবস্থা 
  জাহিদপুর মাকুন্দ নদীর দক্ষিণ তীরে অবস্থিত। মাকুন্দ নদী জাহিদপুরের পশ্চিম দিকে প্রবাহিত হয়ে গ্রামের দক্ষিণ-পশ্চিমে হাওরে পতিত হয়েছে। জাহিদপুর পূর্ব-পশ্চিমে প্রায় ২ কিলোমিটার প্রশস্ত। জাহিদপুর গ্রামের পূর্ব প্রান্তে একটি ডাকঘর রয়েছে। জাহিদপুর গ্রামের উত্তর-পূর্বে রামপুর - মুহাম্মদপুর, উত্তরে আলমপুর - চাঁদপুর, উত্তর-পশ্চিমে শেরপুর ও চেলারপার, পশ্চিমে আনুজানি - বরাটুকা ও মেওয়াতৈল, দক্ষিণ-পশ্চিমে বসন্তপুর, দক্ষিণে কচুরকান্দি (হাওর হয়ে), দক্ষিণ - পূর্বে নরসিংহপুর - তালুপাট এবং পূর্বে বুরাইয়া, চিসরাওলি ও খগহাটা।
  
  জনউপাত্ত 
  ২০১১ আদমশুমারি অনুযায়ী জাহিদপুর গ্রামে মোট ১,৫৪৮টি গৃহে মোট লোকসংখ্যা ছিল ৯,৮৮১ জন। গ্রামের শিক্ষার হার (৭ বছর ও তদূর্ধ্ব) ৫১.৪%, যা দেশের গড় শিক্ষার (৫১.৮%) থেকে কম।
  
  অর্থনীতি 
  জাহিদপুর গ্রামের অর্থনীতি মূলত কৃষির ওপর নির্ভরশীল। গ্রামের অধিকাংশ মানুষ কৃষিজীবী। গ্রামের প্রধান উৎপাদিত ফসল হলো ধান। এছাড়া গ্রামের একটি উল্লেখযোগ্য সংখ্যা যুক্তরাজ্য, যুক্তরাষ্ট্র, অস্ট্রেলিয়া ও মধ্যপ্রাচ্যের বিভিন্ন দেশে প্রবাসী, যাদের প্রেরিত অর্থ গ্রামের অর্থনীতিতে ভূমিকা রাখে। এছাড়াও গ্রামের কিছু সংখ্যক পরিবার সিলেট প্রভৃতি বড় শহরে স্থানান্তরিত হয়েছে।
  
  অবকাঠামো 
  জাহিদপুর গ্রামটি ছাতক উপজেলা সদর থেকে প্রায় ২২ কিলোমিটার দূরত্বে অবস্থিত। পূর্বে তেমন ভালো যোগাযোগ ব্যবস্থা না থাকলেও ধীরে ধীরে গ্রামের যোগাযোগ ব্যবস্থা উন্নত হচ্ছে।
  
  গ্রামের অধিকাংশ স্থাপনা মাকুন্দ নদীর তীর ঘেঁষে গড়ে উঠেছে। গ্রামে একটি রাজস্ব অফিস, ডাকঘর, দুইটি বাজার, তিনটি মসজিদ ও একটি ইদগাহ রয়েছে। জাহিদপুর গ্রামের ডাকঘর (পোস্ট কোড ৩০৮৭) আশেপাশের ৩০টি গ্রামের জন্য ব্যবহৃত হতো। জাহিদপুর বাজারে 'আদর্শ গণগ্রন্থাগার' নামে একটি গ্রন্থাগার ১৯৮৪ সালে প্রতিষ্ঠিত হয়। ছাতকের গ্রামাঞ্চলে এটিই প্রথম গণগ্রন্থাগার।
  
  ২০১৮ সালের ২৯ সেপ্টেম্বর ছাতক থানার অধীনে জাহিদপুর পুলিশ ফাঁড়ি স্থাপিত হয়।
  
  রাজস্ব অফিস 
  গ্রামে 'জাহিদপুর তহসিল অফিস' নামে একটি রাজস্ব অফিস প্রতিষ্ঠিত হয়েছিল। তবে যাতায়াতের সুবিধার জন্য পরবর্তীকালে অফিসটি গোবিন্দগঞ্জের নিকট রাধানগরে স্থানান্তরিত হয়। অফিস ভবনটি বর্তমানে 'ইউনিয়ন ভূমি অফিস' নামে দোলারবাজার ইউনিয়নের ভূমি ব্যবস্থাপনা ও রাজস্ব আদায়ের কাজে ব্যবহৃত হয়।
  
  শিক্ষা 
  জাহিদপুর গ্রামে ১৯০০ সালে 'জাহিদপুর প্রাথমিক বিদ্যালয়' স্থাপিত হয়, যা ১৯৭২ সালে সরকারীকরণ করা হয়। এছাড়া গ্রামে 'জাহিদপুর উচ্চ বিদ্যালয়' নামে একটি মাধ্যমিক বিদ্যালয়ে এবং 'মুহাম্মাদিয়া হাফিজিয়া দাখিল মাদরাসা' নামে একটি মাদ্রাসা রয়েছে।
  
  আরও দেখুন 
   বাংলাদেশের গ্রাম
  
  তথ্যসূত্র 
  
  বিষয়শ্রেণী:বাংলাদেশের গ্রাম
  বিষয়শ্রেণী:সিলেট বিভাগ
  বিষয়শ্রেণী:সুনামগঞ্জ জেলা
  বিষয়শ্রেণী:সুনামগঞ্জ জেলার গ্রাম
  বিষয়শ্রেণী:ছাতক উপজেলা
title: জাহিদপুর, দোলারবাজার